Program Erasmus+ je program Unije kojim se podupiru mjere u područjima obrazovanja i osposobljavanja, mladih i sporta. Proračun tog programa iznosi 16,45 milijardi EUR za razdoblje 2014.–2020. i cilj mu je pružiti priliku za stjecanje vještina i omogućiti osobni, društveno-obrazovni i profesionalni razvoj s pomoću obrazovnih programa, osposobljavanja, radnog iskustva ili volontiranja u raznim zemljama svijeta za više od 4 milijuna ljudi. Cilj mu je poticati poboljšanje kvalitete, inovacije, izvrsnost i internacionalizaciju organizacija koje djeluju u području obrazovanja i osposobljavanja, mladih i sporta. Program Erasmus+ ujedno pomaže europskim zemljama da moderniziraju i poboljšaju svoje sustave obrazovanja i osposobljavanja, ali i politike koje se odnose na mlade i sport, čime se jača njihova uloga pokretača rasta, zapošljavanja, konkurentnosti, inovacija i društvene kohezije.

Ovo evaluacijsko izvješće sredinom programskog razdoblja za program Erasmus+, koje obuhvaća evaluaciju dugoročnih učinaka njegovih prethodnika, podnosi se u skladu s člankom 21. Uredbe (EU) br. 1288/2013 Europskog parlamenta i Vijeća i prilaže mu se radni dokument službi Komisije u kojem su prikazani svi dokazi. Temelji se na nacionalnim izvješćima zemalja sudionica programa, izvješću o evaluaciji koju je proveo vanjski neovisni ugovorni suradnik, ostalim preispitanim studijama, iskustvu u upravljanju programom i više od milijun odgovora svih zainteresiranih strana. U njemu se ocjenjuje napredak u provedbi programa Erasmus+ u razdoblju 2014.–2016. u svim zemljama sudionicama prije cjelovitog povećanja proračuna. Ocjenjuje se i dugoročni učinak sedam prethodnih programa iz razdoblja 2007.–2013. (ex post evaluacija), uključujući i u partnerskim zemljama.

Program Erasmus+ na dobrom je putu da postigne svoje pokazatelje uspješnosti koji su utvrđeni u pravnoj osnovi, pri čemu je u manje od tri godine u aktivnostima mobilnosti sudjelovalo 1,8 milijuna pojedinaca, a u projekte suradnje bilo je uključeno više od 240 000 organizacija. Uzimajući u obzir polaznu točku evaluacije, od 2007. do 2016. preispitanim programima financirana je obrazovna mobilnost za više od 4,3 milijuna mladih ljudi i više od 880 000 stručnih osoba. Osim toga, još je mnogo više ljudi imalo korist od projekata suradnje u kojima je sudjelovalo 940 000 organizacija.

Evaluacija općenito pokazuje da dionici i javnost smatraju da je Erasmus+ iznimno vrijedan program. Rezultati te evaluacije, koji su detaljno prikazani u radnom dokumentu službi Komisije, pokazuju da su se svi evaluirani programi pokazali iznimno djelotvornima. Neosporna je njihova europska dodana vrijednost. Nadalje, smatra se da je Erasmus+ koherentniji, važniji i tek dijelom i djelotvorniji od programa koji su mu prethodili. Na temelju prijedloga u nacionalnim izvješćima i uzimajući u obzir preporuke vanjskog ocjenjivača, daju se preporuke za prilagođavanje provedbe trenutačnog programa kako bi do 2020. u potpunosti ispunio svoj potencijal i razmatraju se prijedlozi poboljšanja za sljedeći program.

Djelotvornost

Evaluacijom je utvrđeno kako dionici smatraju da je program Erasmus+ iznimno vrijedan, a to misli i šira javnost, prema kojoj je taj program na trećem mjestu u EU-u prema pozitivnim rezultatima. Stope zadovoljstva korisnika programa premašuju 90 %.

Za polaznike obrazovnih programa (studenti, naučnici, volonteri, mladi ljudi itd.) evaluirani programi imali su i još uvijek imaju pozitivan učinak na stjecanje vještina i kompetencija, čime se povećava zapošljivost i poduzetništvo te se skraćuje prijelaz iz obrazovanja na radno mjesto (povećanje od 13 % u usporedbi s osobama koje nisu sudjelovale u programu Erasmus+ ili u prethodnim programima). Iz evaluacije je vidljivo da se programom Erasmus+ potiče spremnost na rad ili studiranje u inozemstvu (+31 %) i poboljšava znanje stranih jezika (7 % viši rezultati pri ispitivanju znanja stranih jezika), da pojedinci stječu pozitivan stav prema vrijednosti učenja za svoj profesionalni i osobni razvoj (+8 %) te da se poboljšava čak i stopa završavanja školovanja (+2 %).

Neki dokazi upućuju i na to da se pridonosi većoj povezanosti unutar Unije. Programom Erasmus+ promiče se pozitivno društveno/građansko ponašanje i osjećaj pripadnosti Europi (+19 % u usporedbi s osobama koje u njemu nisu sudjelovale). Više dopire do mladih ljudi u nepovoljnom položaju (11,5 % ukupnog broja sudionika u programu Erasmus+) nego njegovi prethodnici ili usporedivi nacionalni programi. Međutim, u evaluaciji se ističe da treba učiniti više kako bi se doprlo do ranjivijih društvenih skupina i olakšalo sudjelovanje manjim organizacijama.

·Komisija će unutar sadašnje strukture programa do 2020. pojačati svoja nastojanja da program Erasmus+ postane pristupačniji pojedincima u nepovoljnom položaju ili s posebnim potrebama. Poduzet će mjere da olakša sudjelovanje škola i ostalih manjih sudionika u ovom programu. ·Komisija će nakon 2020. razmotriti kako da još više poveća dimenziju uključivosti u budućim programima, i to većim uključivanjem skupina u nepovoljnom položaju i ranjivih skupina u područje obrazovanja i osposobljavanja, mladih i sporta.

Stručne osobe (učitelji, voditelji osposobljavanja, osobe koje rade s mladima, osoblje itd.) sudjelovanjem u ovom programu stječu priliku za profesionalni razvoj, što se posebno odnosi na veće mogućnosti ostvarivanja profesionalnih kontakata (+22 postotna boda) i veću upotrebu digitalnih resursa (+5 bodova), a pritom razvijaju i veću povezanost s Europom (+6 bodova).

Za organizacije sudionice (škole, sveučilišta, pružatelje strukovnog obrazovanja i osposobljavanja te obrazovanja odraslih, organizacije mladih i sportske organizacije itd.) očekivane su promjene postupne i nisu jednako intenzivne u svim sektorima programa. Za dublju je transformaciju potrebno daljnje sudjelovanje. Međutim, evaluacija je pokazala da program ima jasan učinak „europeizacije”.

Iako su ti rezultati manje vidljivi, evaluacijom je potvrđeno i da su preispitani programi utjecali na oblikovanje i provedbu politika u području obrazovanja, osposobljavanja, mladih i sporta, posebno u slučaju visokog obrazovanja u kojem je postojao dovoljno velik proračun, ili su imali neizravan utjecaj tako što se njima financirala suradnja u području politike između nadležnih tijela. Dugoročno gledajući, tim se programima u Europi usadila percepcija da pojedinci imaju korist od obrazovne mobilnosti i da se rezultati tog obrazovanja općenito trebaju smatrati valjanima i biti prepoznati. Evaluirani programi bili su važni i za globalno povezivanje EU-a, naročito pri olakšavanju priznavanja kvalifikacija između Europe i partnerskih zemalja.

Te sustavne učinke prati porast objavljivanja rezultata financiranih projekata na jedinstvenoj posebnoj platformi. Međutim, dokazi da se tvorci politika koriste rezultatima projekata nisu uvijek očigledni, posebno ako oni nisu uključeni u projekte od samog početka.

·Kako bi se povećao utjecaj na politiku, Komisija će razmotriti dodatne načine za poticanje učinaka na razini sustava i djelotvornije integriranje rezultata uspješnih projekata na nacionalnoj razini. ·Pri pripremi budućih programa istraživat će mogućnosti razvoja i financiranja u većim razmjerima (naročito uz potporu europskih strukturnih i investicijskih fondova) za uspješne projekte u okviru programa Erasmus+ kojima bi se mogle potaknuti strukturne reforme na nacionalnoj razini.

Evaluacijom se općenito pokazalo da je program Erasmus+ sredinom provedbenog razdoblja postigao ili premašio većinu pokazatelja koji su utvrđeni u njegovoj pravnoj osnovi. Potražnja uvelike premašuje raspoloživa sredstva. Ne dovodeći u pitanje sljedeći višegodišnji financijski okvir, evaluacijom je potvrđeno da će ovaj program u budućnosti imati kapacitet da iskoristi povećanje ukupnog proračuna. U tom slučaju, u njoj se ukazalo na to da bi se trenutačna razdioba među sektorima programa mogla izmijeniti tako da se ojačaju oni sektori kojima bi povećanje proračuna donijelo najučinkovitije koristi u pogledu učinka. Školsko obrazovanje, strukovno obrazovanje i osposobljavanje te aktivnosti u području mladih, u kojima je učinak programa dokazan, no nije toliko raširen kao u visokom obrazovanju zbog manjih proračunskih izdvajanja, utvrđeni su kao područja koja imaju visok potencijal za prošireno sudjelovanje u aktivnostima programa Erasmus+ u nadolazećim godinama.